[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 6.11.2008

COM(2008) 703 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

για τα οφέλη της ενιαίας αγοράς από την ενισχυμένη διοικητική συνεργασία

{SEC(2008)2743}

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

για τα οφέλη της ενιαίας αγοράς από την ενισχυμένη διοικητική συνεργασία

Έκθεση προόδου σχετικά με το σύστημα πληροφόρησης για την εσωτερική αγορά (ΙΜΙ)

(Κείμενο που παρουσιάζει ενδιαφέρον για τον ΕΟΧ)

1. εισαγωγη

Οι πολίτες και οι επιχειρήσεις της Ευρώπης αποκομίζουν καθημερινά οφέλη από τις πολυάριθμες ελκυστικές ευκαιρίες που τους προσφέρει η ενιαία αγορά. Οι επιχειρήσεις μπορούν να πωλούν τις υπηρεσίες ή τα προϊόντα τους στο εξωτερικό ή να εγκαθίστανται σε άλλες αγορές. Οι πολίτες μπορούν να έχουν πρόσβαση σε υπηρεσίες που προσφέρονται σε άλλα κράτη μέλη ή και να αναζητούν εργασία σε άλλο κράτος μέλος της ΕΕ ως φαρμακοποιοί, οδοντίατροι ή εκπαιδευτικοί, καθώς τα επαγγελματικά τους προσόντα αναγνωρίζονται σε όλη την Ένωση.

Αυτό ακριβώς είναι η ενιαία αγορά: ένας χώρος ελεύθερος από φραγμούς όπου παρέχονται οι προϋποθέσεις στις επιχειρήσεις να ευημερούν και στους πολίτες να ικανοποιούν τις φιλοδοξίες τους και όπου η προσπάθεια και ο δυναμισμός επιβραβεύονται. Η ενιαία αγορά είναι ένας από τους θεμέλιους λίθους της ευρωπαϊκής οικονομίας. Έχει ήδη αποδώσει καρπούς όσον αφορά την ανάπτυξη και την απασχόληση αλλά και τις επιλογές των καταναλωτών και την ανταγωνιστικότητα· θα μπορέσει, όμως, να προσφέρει τα μέγιστα μόνον εάν η νομοθεσία λειτουργήσει όπως ακριβώς έχει προβλεφθεί.

Η ελεύθερη κυκλοφορία αγαθών, υπηρεσιών, προσώπων και κεφαλαίων στηρίζεται σε ένα νομικό πλαίσιο που περιλαμβάνει την άμεση εφαρμογή των διατάξεων της Συνθήκης, της εναρμονισμένης ευρωπαϊκής νομοθεσίας και των εθνικών νομοθεσιών. Η εφαρμογή των διατάξεων αυτών και η διασφάλιση της συμμόρφωσης με αυτές, αποτελεί αρμοδιότητα των δημοσίων και άλλων αρχών των 27 κρατών μελών της ΕΕ και των 3 χωρών της ΕΖΕΣ που συμμετέχουν στον Ευρωπαϊκό Οικονομικό Χώρο (ΕΟΧ).

Η έλλειψη αξιοπιστίας και ασφάλειας όσον αφορά το νομικό πλαίσιο και την εποπτεία σε άλλα κράτη μέλη είχε ως αποτέλεσμα τη θέσπιση πληθώρας κανόνων και την υποβολή των διασυνοριακών δραστηριοτήτων σε διπλούς ελέγχους. Η αντιμετώπιση της κατάστασης αυτής είναι μια από τις κύριες προκλήσεις για την ομαλή λειτουργία της ενιαίας αγοράς μέχρι σήμερα.

Οι αρχές των κρατών μελών πρέπει να συνεργαστούν στενά για την οικοδόμηση εμπιστοσύνης στα συστήματα κάθε κράτους μέλους. Η συνεργασία αυτή όχι μόνο θα εξασφαλίσει την αποτελεσματική εποπτεία των παρόχων υπηρεσιών αλλά θα βοηθήσει να αποφευχθεί και η υποβολή των πολιτών, των επιχειρήσεων και των παρόχων υπηρεσιών σε πολλαπλούς ελέγχους. Η αποτελεσματική συνεργασία και η αμοιβαία εμπιστοσύνη, ωστόσο, μπορούν να επιτευχθούν μόνο μέσω τακτικών επαφών και εύκολης πρόσβασης στις πληροφορίες.

Λόγω του μεγάλου αριθμού των αρμόδιων αρχών που λειτουργούν σε τοπικό, περιφερειακό και εθνικό επίπεδο, είναι επίσης σημαντικό να διαμορφωθεί το αναγκαίο δίκτυο για την πλήρη αξιοποίηση των πλεονεκτημάτων της νομοθεσίας για την εσωτερική αγορά. Μετά τη διεύρυνση, επειδή αυξήθηκε ο αριθμός των γλωσσών και η πολυπλοκότητα των υποθέσεων, έγινε επιτακτικότερη η ανάγκη δημιουργίας ενός συστήματος πληροφοριών που θα στηρίζει τη δικτύωση μεταξύ των κρατών μελών.

Τα κράτη μέλη είναι αρμόδια να εξασφαλίζουν στο έδαφός τους την αποτελεσματική λειτουργία της νομοθεσίας για την εσωτερική αγορά. Ωστόσο, για να συνεργάζονται τόσο μεταξύ τους όσο και με την Επιτροπή και για να διασφαλίζουν ότι οι πολίτες και οι επιχειρήσεις επωφελούνται πλήρως από το νομικό πλαίσιο, χρειάζονται ορισμένα εργαλεία. Ένα από αυτά, το σύστημα πληροφόρησης για την εσωτερική αγορά (ΙΜΙ) ανταποκρίνεται στην ανάγκη αυτή και στη νομική υποχρέωση που επιβάλλει η οδηγία για τις υπηρεσίες όσον αφορά την καθιέρωση ενός ηλεκτρονικού συστήματος για την ανταλλαγή πληροφοριών μεταξύ των κρατών μελών[1].

Το IMI θα βοηθήσει τα κράτη μέλη να τηρήσουν τις νομικές υποχρεώσεις τους για ανταλλαγή πληροφοριών και θα επιτρέψει νέες μορφές διοικητικής συνεργασίας που δεν θα ήταν δυνατές χωρίς τη συνδρομή ενός ηλεκτρονικού συστήματος πληροφόρησης. Το σύστημα έχει σχεδιαστεί ως ένα αποδοτικό και αποτελεσματικό μέσο που θα μειώσει το κόστος για την επικοινωνία των κρατών μελών μεταξύ τους, η οποία είναι απαραίτητη για την ορθή εφαρμογή της νομοθεσίας. Το ΙΜΙ θα συμβάλει με τον τρόπο αυτό στη δημιουργία περιβάλλοντος εμπιστοσύνης και αξιοπιστίας για να λειτουργήσει η ενιαία αγορά ομαλά και αποτελεσματικά.

2. νομικό και πολιτικό πλαίσιο

Το Μάρτιο 2006 τα κράτη μέλη ενέκριναν πρόταση για τη δημιουργία του ΙΜΙ. Η απόφαση αυτή λήφθηκε επειδή αναγνωρίζεται η σημασία της διοικητικής συνεργασίας για μια δυναμική ενιαία αγορά, όπως ορίζεται και στη στρατηγική της Λισαβόνας: «[…] τα μέτρα αυτά, σε συνδυασμό με την [….] οδηγία για τις υπηρεσίες και την καλύτερη διοικητική συνεργασία μεταξύ των κρατών μελών, θα συμβάλουν στη δημιουργία νέας δυναμικής στην ΕΕ όσον αφορά τις επιχειρήσεις και την απασχόληση»[2].

Το ΙΜΙ θα συμβάλει επίσης στην καλύτερη εφαρμογή της κοινοτικής νομοθεσίας σε εθνικό επίπεδο και στην προώθηση της απόφασης της ΕΕ για τη βελτίωση της νομοθεσίας[3]. Το ΙΜΙ θα πρέπει επίσης να ενταχθεί στο πνεύμα της πρωτοβουλίας i2010[4] και ειδικότερα του στόχου της πρωτοβουλίας αυτής να γίνουν πραγματικότητα η αποδοτικότητα και η αποτελεσματικότητα.

Το ΙΜΙ είναι ένα πολυγλωσσικό εργαλείο που έχει δημιουργηθεί για την ΕΕ με τα 27 κράτη μέλη και τις 23 επίσημες γλώσσες. Η πολυγλωσσία μπορεί να είναι πηγή πλεονεκτημάτων και πλούτου, παρουσιάζει όμως και αρκετά προβλήματα[5]. Χρησιμοποιώντας νέες τεχνολογίες με τη βοήθεια της μεταφραστικής υπηρεσίας και της υπηρεσίας αυτόματης μετάφρασης, το ΙΜΙ είναι θετικό παράδειγμα συγκεκριμένων μέτρων που μπορεί να λάβει η ΕΕ για να περιορίσει στο ελάχιστο αυτά τα προβλήματα και να μειώσει το χάσμα επικοινωνίας μεταξύ διοικήσεων στην Ευρώπη.

Προσπαθώντας να εκσυγχρονίσει τη διακυβέρνηση της ενιαίας αγοράς με στόχο την επιτυχή αντιμετώπιση των αναγκών του 21ου αιώνα οι οποίες περιγράφονται στην έκδοση Single Market Review που παρουσίασε η Επιτροπή τον Νοέμβριο 2007, το ΙΜΙ θα στηρίξει μια αποτελεσματικότερη, πιο αποκεντρωμένη και βασισμένη στη δικτύωση προσέγγιση της διασυνοριακής συνεργασίας [6].

Το ΙΜΙ έχει σχεδιαστεί για να στηρίξει γενικά τη διοικητική συνεργασία σε θέματα νομοθεσίας για την εσωτερική αγορά. Σε πρώτο στάδιο θα χρησιμοποιηθεί για την εφαρμογή της νέας οδηγίας για τα επαγγελματικά προσόντα (2005/36/ΕΚ)[7] και της οδηγίας για τις υπηρεσίες (2006/123/ΕΚ)[8].

Η ανάπτυξη του ΙΜΙ καθώς και των αναγκαίων συνοδευτικών μέτρων, όπως των εργαστηρίων και του ηλεκτρονικού υλικού εκμάθησης του συστήματος, χρηματοδοτείται από το πρόγραμμα IDABC το οποίο προωθεί υπηρεσίες ηλεκτρονικής διακυβέρνησης σε ευρωπαϊκό επίπεδο[9]. Η συνολική χρηματοδότηση του ΙΜΙ από το πρόγραμμα ανέρχεται σε 1,82 εκατ. ευρώ.

3. πώς λειτουργεί

Το σύστημα πληροφόρησης για την εσωτερική αγορά (ΙΜΙ) είναι ένα ηλεκτρονικό εργαλείο ανταλλαγής πληροφοριών το οποίο επιτρέπει στα κράτη μέλη να συνεργάζονται αποτελεσματικότερα σε καθημερινή βάση για την εφαρμογή της νομοθεσίας της εσωτερικής αγοράς. Βοηθά τις αρμόδιες αρχές των κρατών μελών να επιλύσουν σημαντικά προβλήματα επικοινωνίας που αντιμετωπίζουν, όπως οι διαφορές στη διοικητική και εργασιακή νοοτροπία, οι διαφορετικές γλώσσες και η έλλειψη σαφώς προσδιορισμένων «αρμοδίων» στα άλλα κράτη μέλη. Στόχος του είναι να καταστεί αποτελεσματικότερη και αποδοτικότερη η καθημερινή συνεργασία μεταξύ κρατών μελών.

Το ΙΜΙ είναι μια ασφαλής διαδικτυακή εφαρμογή διαθέσιμη σε 30 χώρες του ΕΟΧ. Λειτουργεί σε όλες τις επίσημες γλώσσες της ΕΕ και παρέχει τη δυνατότητα ανταλλαγής πληροφοριών μεταξύ των διοικήσεων σε όλο τον ΕΟΧ. Για τη χρήση του ΙΜΙ δεν απαιτείται προηγούμενη γνώση της διοικητικής δομής άλλων κρατών μελών.

Μέσω του ΙΜΙ οι αρμόδιες αρχές των κρατών μελών μπορούν να εντοπίζουν αρχές στα άλλα κράτη μέλη και να αποστέλλουν σ’ αυτές αιτήσεις πληροφοριών μέσω δομημένης δέσμης ερωτημάτων που βασίζονται σε συγκεκριμένους τομείς της κοινοτικής νομοθεσίας. Τα ερωτήματα έχουν μεταφραστεί εκ των προτέρων σε όλες τις επίσημες γλώσσες από τη μεταφραστική υπηρεσία της Επιτροπής, ώστε να εξασφαλίζεται αξιόπιστη και νομικά έγκυρη γλωσσική υποστήριξη.

4. βασικές αρχές

Η ανάπτυξη του ΙΜΙ βασίζεται σε τρεις βασικές αρχές:

- Το σύστημα δεν επιβάλλει στα κράτη μέλη πρόσθετες υποχρεώσεις για διοικητική συνεργασία πέραν εκείνων που περιλαμβάνονται ήδη στη νομοθεσία για την εσωτερική αγορά.

- Είναι αρκετά ευέλικτο ώστε να σέβεται τις ποικίλες διοικητικές δομές και πρακτικές στην Ευρώπη.

- Είναι ένα ενιαίο σύστημα που βασίζεται σε επαναχρησιμοποιήσιμα κατασκευαστικά στοιχεία, και προορίζεται να στηρίξει πολλά τμήματα της νομοθεσίας για την εσωτερική αγορά, ώστε να αποφευχθεί η πληθώρα συστημάτων πληροφόρησης.

5. οφέλη

Το ΙΜΙ, ενισχύοντας τη διοικητική συνεργασία, βοηθά την ενιαία αγορά να παράγει οφέλη με τους παρακάτω τρόπους:

- Κάθε κράτος μέλος διατηρεί σχέσεις με ένα ενιαίο δίκτυο αντί για διμερείς σχέσεις με 29 διαφορετικά κράτη.

- Τα κράτη μέλη επικοινωνούν με μία σαφή, διαφανή και συμφωνημένη εκ των προτέρων μέθοδο εργασίας.

- Τα κράτη μέλη μπορούν να εντοπίσουν τον κατάλληλο συνομιλητή σε άλλο κράτος μέλος.

- Τα γλωσσικά προβλήματα περιορίζονται μέσω δομημένων και προμεταφρασμένων πληροφοριών που εμφανίζονται στην οθόνη καθώς και μέσω της ανεπίσημης αυτόματης μετάφρασης κάθε ελεύθερου κειμένου[10].

- Γίνεται τώρα δυνατή η διοικητική συνεργασία σε τομείς στους οποίους κατά το παρελθόν ήταν αδύνατη .

- Εξοικονομούνται πόροι και χρόνος κατά την ανταλλαγή πληροφοριών με άλλα κράτη μέλη.

- Η ποιότητα των υπηρεσιών βελτιώνεται μέσω της μεγαλύτερης διαφάνειας και προβλεψιμότητας.

Μέσω μιας σειράς γενικών, επαναχρησιμοποιήσιμων κατασκευαστικών στοιχείων, μπορούν να προστίθενται στο ΙΜΙ συγκεκριμένες εφαρμογές για νέες οδηγίες με ελάχιστο πρόσθετο κόστος (υπό τον όρο ότι δεν απαιτείται νέα πολύπλοκη διαδικασία). Με το ΙΜΙ αποφεύγεται συνεπώς η περιττή επανάληψη, μειώνεται το κόστος και δημιουργείται ένα πραγματικό δίκτυο για την ανταλλαγή πληροφοριών.

6. προστασία δεδομένων

Επειδή το ΙΜΙ χρησιμοποιείται για την ανταλλαγή δεδομένων, απαιτείται μεγάλος βαθμός προστασίας δεδομένων. Η νομοθεσία για την προστασία δεδομένων εφαρμόζεται πλήρως στο ΙΜΙ[11] όταν οι εθνικές διοικήσεις ανταλλάσσουν προσωπικά δεδομένα, επειδή δίνει σαφείς οδηγίες για το τι είδους πληροφορίες μπορούν να ανταλλάσσονται, με ποιον και κάτω από ποιες συνθήκες. Μια απόφαση της Επιτροπής καθορίζει επίσης τις λειτουργίες, τα δικαιώματα και τις υποχρεώσεις όσων συμμετέχουν στο ΙΜΙ σχετικά με τα προσωπικά δεδομένα[12]. Η απόφαση αυτή καθορίζει τους νομικούς όρους που διέπουν τη λειτουργία του ΙΜΙ.

Η ομάδα εργασίας του άρθρου 29 για την προστασία δεδομένων στην οποία συμμετέχουν οι εθνικές αρχές προστασίας προσωπικών δεδομένων και ο Ευρωπαίος Επόπτης Προστασίας Δεδομένων (ΕΕΠΔ) εξέδωσε γνώμη για το πώς μπορεί να διασφαλιστεί καλύτερα η συμμόρφωση του ΙΜΙ με τη σχετική νομοθεσία προστασίας δεδομένων[13].

Ο ΕΕΠΔ εξέδωσε επίσης γνώμη για την απόφαση της Επιτροπής σχετικά με το ΙΜΙ[14]. Δεδομένου ότι το πεδίο εφαρμογής και η χρησιμοποίηση του ΙΜΙ θα επεκταθούν στο μέλλον, ο ΕΕΠΔ πιστεύει ότι θα χρειαστεί να συμπεριληφθούν ειδικές διασφαλίσεις για την προστασία δεδομένων σε νομικά δεσμευτική κοινοτική νομοθεσία η οποία θα υπερβαίνει την ισχύουσα νομοθεσία για την προστασία δεδομένων. Συμφωνεί ωστόσο ότι θα πρέπει να αποκτηθεί πρώτα κάποια πείρα από την εφαρμογή του ΙΜΙ στην πράξη προτού θεσπιστούν νέοι ειδικοί κανόνες. Η Επιτροπή αποφάσισε συνεπώς να προχωρήσει με μικρά βήματα

Κύρια προτεραιότητα της Επιτροπής είναι να δοθούν οδηγίες σχετικά με το ΙΜΙ και την προστασία δεδομένων στις αρμόδιες αρχές που θα χρησιμοποιήσουν το σύστημα. Οι οδηγίες αυτές, οι οποίες θα συμπληρώνουν την απόφαση της Επιτροπής για το ΙΜΙ εξηγώντας πώς μπορούν οι αρμόδιες αρχές να εφαρμόζουν καλύτερα τους ισχύοντες κανόνες προστασίας δεδομένων όταν θα αρχίσουν να χρησιμοποιούν το ΙΜΙ, θα λάβουν τη μορφή σύστασης της Επιτροπής που αναμένεται να εγκριθεί στις αρχές του 2009. Η Επιτροπή θα αξιολογήσει τα πρακτικά αποτελέσματα των οδηγιών αυτών σε συνεργασία με τον Ευρωπαίο Επόπτη Προστασίας Δεδομένων, ώστε να αποφασίσει αν υπάρχει ανάγκη για πρόσθετη νομικά δεσμευτική κοινοτική νομοθεσία.

7. ισχύουσα κατάσταση

Από το Μάρτιο 2006, τα κράτη μέλη και η Επιτροπή συνεργάζονται εντατικά στο πλαίσιο της συμβουλευτικής επιτροπής για την εσωτερική αγορά για να καταλήξουν σε συμφωνία σχετικά με όλες τις λεπτομέρειες για το ΙΜΙ. Η διαδικασία αυτή είναι ένα καλό παράδειγμα των νέων σχέσεων εργασίας και των νέων προσεγγίσεων που απαιτούνται για να υπάρξουν αποτελέσματα σε μια πιο αποκεντρωμένη και βασισμένη στη δικτύωση ενιαία αγορά. Τα πλεονεκτήματα ενός συστήματος όπως το ΙΜΙ μπορούν να γίνουν ορατά μόνο μέσω μιας τέτοιας προσέγγισης εταιρικής σχέσης[15].

Το ΙΜΙ ξεκίνησε τον Νοέμβριο 2007 ως εργαλείο για την υλοποίηση της διοικητικής συνεργασίας που προβλέπει η νέα οδηγία για τα επαγγελματικά προσόντα. Αρχικά τα κράτη μέλη ασχολήθηκαν κυρίως με τον προσδιορισμό και την καταχώριση των αρχών που είναι αρμόδιες να χρησιμοποιούν το ΙΜΙ. Τον Φεβρουάριο 2008 θεωρήθηκε ότι είχαν καταχωριστεί αρκετές αρμόδιες αρχές με τις οποίες θα μπορούσε να ξεκινήσει η πειραματική εφαρμογή του συστήματος ανταλλαγής πληροφοριών, που θα περιοριζόταν σε τέσσερα επαγγέλματα (γιατρούς, φαρμακοποιούς, φυσιοθεραπευτές και λογιστές). Και οι 30 χώρες του ΕΟΧ συμμετείχαν στο πειραματικό στάδιο.

Σκοπός αυτού του πειραματικού σταδίου εφαρμογής του συστήματος για τα επαγγελματικά προσόντα ήταν να εκτιμηθεί αν το ΙΜΙ μπορεί να ανταποκριθεί στο σκοπό για τον οποίο δημιουργήθηκε και να δοθεί στα κράτη μέλη η ευκαιρία να δοκιμάσουν τις οργανωτικές δομές που θα στηρίξουν την ευρύτερη χρήση του συστήματος στο μέλλον. Τον Ιούνιο 2008, η Επιτροπή ξεκίνησε την αξιολόγηση του πειραματικού σταδίου με βάση στατιστικά δεδομένα και σχόλια που διατύπωσαν οι χρήστες του ΙΜΙ.

Οι συγκεκριμένοι χρήστες επιβεβαίωσαν ότι το σύστημα είναι εύχρηστο και ικανό να στηρίξει τη διασυνοριακή διοικητική συνεργασία. Τα επίπεδα χρησιμοποίησής του αυξήθηκαν κατά τη διάρκεια της πειραματικής εφαρμογής αποδεικνύοντας ότι οι αρμόδιες αρχές αντιλαμβάνονται ότι έχουν να κερδίσουν πολλά από τη χρήση του συστήματος[16]. Τα σχόλια ήταν ιδιαιτέρως θετικά όσον αφορά τη γλωσσική υποστήριξη και τη δυνατότητα αναζήτησης αρμόδιων αρχών. Ωστόσο, θα χρειαστεί περαιτέρω ανάπτυξη του συστήματος ώστε να ικανοποιηθούν οι απαιτήσεις όλων των κρατών μελών.

8. Επόμενα βήματα

Από τα αποτελέσματα του πειραματικού σχεδίου για την οδηγία σχετικά με τα επαγγελματικά προσόντα συνάγεται, σύμφωνα με την Επιτροπή, ότι το ΙΜΙ παρέχει την αναγκαία βοήθεια για την ενίσχυση της διοικητικής συνεργασίας και πρέπει να θεωρείται ως ένα λειτουργικό σύστημα της οδηγίας αυτής. Για να πραγματοποιηθεί επιτυχώς η μετάβαση από την πειραματική στην κανονική εφαρμογή, το σύστημα θα πρέπει αρχικά να επεκταθεί στα υπόλοιπα πέντε επαγγέλματα (νοσηλευτές, οδοντοτεχνίτες, κτηνίατρους, μαίες και αρχιτέκτονες) για τα οποία ισχύει η αρχή της αυτόματης αναγνώρισης. Θα επιλεγούν επίσης δύο ακόμη επαγγέλματα στο πλαίσιο του συστήματος γενικής αναγνώρισης. Όταν θεωρηθεί ότι το σύστημα λειτουργεί σωστά για όλα αυτά τα επαγγέλματα θα επεκταθεί σταδιακά και σε άλλα νέα επαγγέλματα, ανάλογα με τη ζήτηση.

Το κεφάλαιο της οδηγίας για τις υπηρεσίες που αφορά τη διοικητική συνεργασία περιέχει λεπτομερείς διατάξεις για την αμοιβαία συνδρομή μεταξύ κρατών μελών και για τον τρόπο οργάνωσης αυτής της συνδρομής[17]. Για παράδειγμα το άρθρο 28 παράγραφος 6 της οδηγίας αυτής ζητά από τα κράτη μέλη να παρέχουν, με ηλεκτρονικά μέσα και το ταχύτερο δυνατό, τις πληροφορίες που ζητούν άλλα κράτη μέλη ή η Επιτροπή και το άρθρο 34 παράγραφος 1 ζητά από την Επιτροπή να δημιουργήσει, σε συνεργασία με τα κράτη μέλη, ένα ηλεκτρονικό σύστημα ανταλλαγής πληροφοριών μεταξύ κρατών μελών, αφού λάβει υπόψη τα υπάρχοντα συστήματα.

Το ΙΜΙ δημιουργήθηκε από την Επιτροπή και τα κράτη μέλη για να διευκολύνει την ανταλλαγή τέτοιων πληροφοριών. Πολλές αρμόδιες αρχές σε τοπικό, περιφερειακό και εθνικό επίπεδο θα πρέπει να ανταλλάσουν πληροφορίες που σχετίζονται με την οδηγία για τις υπηρεσίες. Για το λόγο αυτό, η Επιτροπή και τα κράτη μέλη ετοιμάζουν πειραματική εφαρμογή του συστήματος για την οδηγία αυτή, την οποία η Επιτροπή θα αρχίσει τον Ιανουάριο 2009 και θα συνεχίσει μέχρι τις 28 Δεκεμβρίου 2009, οπότε και θα πρέπει το ΙΜΙ να είναι πλήρως λειτουργικό για τη συγκεκριμένη οδηγία.

Βάσει σύστασης της Επιτροπής[18] που συμπεριλήφθηκε και στα συμπεράσματα του Συμβουλίου[19], μπορεί να εξεταστεί το ενδεχόμενο να χρησιμοποιηθεί ένα σύστημα ανταλλαγής πληροφοριών με σκοπό την ενισχυμένη διοικητική συνεργασία που απαιτείται για τη βελτίωση της εφαρμογής της οδηγίας 96/71/ΕΚ[20] σχετικά με την απόσπαση εργαζομένων στο πλαίσιο της παροχής υπηρεσιών.

9. Προκλήσεις

9.1.1. Προϋποθέσεις της επιτυχούς σταδιακής εφαρμογής του ΙΜΙ

Η Επιτροπή θα στηρίξει το ΙΜΙ, η κύρια όμως ευθύνη για την εφαρμογή και την ομαλή λειτουργία του βαρύνει τα επιμέρους κράτη μέλη. Κάθε κράτος μέλος θα πρέπει να επιλέξει τον καταλληλότερο τρόπο για την οργάνωση και τη διαχείριση του ΙΜΙ στην επικράτειά του σταθμίζοντας την προσπάθεια που απαιτείται στο πλαίσιο των αναμενόμενων πλεονεκτημάτων που προσφέρει[21]. Από την πειραματική εφαρμογή του συστήματος για τα επαγγελματικά προσόντα συνάγεται ότι πρέπει να πληρούνται οι παρακάτω προϋποθέσεις:

- Τα κράτη μέλη πρέπει να κατανοήσουν την ευελιξία που προσφέρει το ΙΜΙ ώστε να το συνδυάσουν κατά τον καλύτερο δυνατό τρόπο με τις διοικητικές τους δομές.

- Απαιτείται η καταχώριση επαρκούς αριθμού αρμοδίων αρχών ως χρηστών του ΙΜΙ.

- Πρέπει να ληφθούν τα κατάλληλα μέτρα για να αυξηθεί η ευαισθητοποίηση και να εκπαιδευτούν δεόντως οι αρμόδιες αρχές.

Η τήρηση αυτών των προϋποθέσεων είναι καθοριστικής σημασίας για την επιτυχή μετάβαση από την πειραματική στην κανονική εφαρμογή του συστήματος σχετικά τόσο με την οδηγία για τα επαγγελματικά προσόντα όσο και με την οδηγία για τις υπηρεσίες.

Είναι σαφές ότι η κύρια πρόκληση για την εφαρμογή του ΙΜΙ και τη δημιουργία ενός λειτουργικού δικτύου συνεργασίας σε όλη την ΕΕ δεν είναι τεχνικού αλλά οργανωτικού χαρακτήρα. Για να μπορέσει το ΙΜΙ να παραγάγει τα αναμενόμενα οφέλη όσον αφορά την ενισχυμένη διοικητική συνεργασία δεν αρκεί μόνο η δημιουργία ενός ηλεκτρονικού συστήματος, αλλά απαιτούνται συνοδευτικά μέτρα για την επιτυχή εφαρμογή του. Ειδικότερα, οι αρμόδιες αρχές θα πρέπει να γνωρίζουν τα οφέλη που θα αποκομίσουν από το ΙΜΙ καθώς και πώς θα χρησιμοποιήσουν το σύστημα σύμφωνα με τις σχετικές κοινοτικές πράξεις και τη νομοθεσία περί προστασίας δεδομένων. Με βάση την πείρα που απέκτησαν κατά την πειραματική εφαρμογή του σχετικά με την οδηγία για τα επαγγελματικά προσόντα, τα κράτη μέλη θεωρούν την εκμάθηση του συστήματος και την ευαισθητοποίηση σχετικά με τη χρήση του ως τους σημαντικότερους παράγοντες επιτυχίας του ΙΜΙ.

9.1.2. Αμοιβαία συνδρομή και διοικητική συνεργασία με βάση την οδηγία για τις υπηρεσίες

Τεχνικές πτυχές

Το ΙΜΙ πρέπει να αναπτυχθεί περισσότερο για να μπορεί να στηρίξει τις διατάξεις περί αμοιβαίας συνδρομής της οδηγίας για τις υπηρεσίες. Η οδηγία αυτή δεν επιβάλλει απλώς την καθημερινή ανταλλαγή πληροφοριών με τη διαδικασία που ορίζει η οδηγία για τα επαγγελματικά προσόντα, αλλά προβλέπει και νέες ειδικές διαδικασίες, όπως π.χ. για τις παρεκκλίσεις σε μεμονωμένες περιπτώσεις[22] και για το μηχανισμό προειδοποίησης[23]. Οι ειδικές αναπροσαρμογές που απαιτούνται όσον αφορά την οδηγία για τις υπηρεσίες μελετώνται σε στενή συνεργασία με τα κράτη μέλη.

Επειδή ο προβλεπόμενος αριθμός αρχών που θα χρησιμοποιούν το ΙΜΙ στο πλαίσιο της οδηγίας για τις υπηρεσίες είναι σημαντικά μεγαλύτερος από τον αριθμό των αρχών που θα το χρησιμοποιούν σχετικά με την οδηγία για τα επαγγελματικά προσόντα, επιτείνονται οι εργασίες που θα επιτρέψουν στις αρχές να καταχωρίζονται οι ίδιες στο ΙΜΙ. Η Επιτροπή σκοπεύει επίσης να εξασφαλίσει μια διεπαφή για τα κράτη μέλη που διαθέτουν ήδη εθνικές ηλεκτρονικές βάσεις δεδομένων για τις αρμόδιες αρχές τους και επιθυμούν να μεταφέρουν τα σχετικά αποθηκευμένα δεδομένα στο ΙΜΙ.

Οργανωτικές πτυχές

Η εκμάθηση του συστήματος και η ευαισθητοποίηση όσον αφορά τη χρήση του είναι ιδιαίτερα σημαντικές για την ορθή εφαρμογή των διατάξεων της οδηγίας για τις υπηρεσίες που αφορούν τη διοικητική συνεργασία. Βάσει της οδηγίας αυτής, η αμοιβαία συνδρομή απαιτεί τη συμμετοχή μεγάλου αριθμού αρμοδίων αρχών που λειτουργούν σε εθνικό, περιφερειακό και σε ορισμένες περιπτώσεις τοπικό επίπεδο. Αυτό μεταφράζεται σε πολλούς και διαφορετικούς μεταξύ τους τελικούς χρήστες του ΙΜΙ. Όλοι αυτοί οι χρήστες θα πρέπει να αντιληφθούν πώς μπορεί να τους βοηθήσει το ΙΜΙ στο πλαίσιο της καθημερινής διοικητικής συνεργασίας.

Η βασική πρόκληση είναι να διασφαλιστεί ότι στις αρχές του 2010, σημαντικός αριθμός αρμοδίων αρχών θα έχουν εκπαιδευτεί κατάλληλα ώστε να μπορούν να χρησιμοποιήσουν το ΙΜΙ για την εφαρμογή των διατάξεων της οδηγίας για τις υπηρεσίες που αφορούν την αμοιβαία συνδρομή. Ολόκληρο το έτος 2009 θα εφαρμοστεί για το λόγο αυτό πειραματικά το σύστημα ΙΜΙ σχετικά με την οδηγία για τις υπηρεσίες. Σκοπός της πειραματικής εφαρμογής είναι να διασφαλιστεί ότι μέχρι τις 28 Δεκεμβρίου 2009 (προθεσμία εφαρμογής της οδηγίας) θα έχει καταχωριστεί στο σύστημα επαρκής αριθμός αρμοδίων αρχών, θα είναι έτοιμες οι κατάλληλες οργανωτικές δομές και όλα τα κράτη μέλη θα μπορούν να χρησιμοποιήσουν το ΙΜΙ για να τηρήσουν τις υποχρεώσεις που επιβάλλει η οδηγία για τις υπηρεσίες.

Η Επιτροπή πιστεύει ότι οι σημερινοί ρυθμοί κατάρτισης και ευαισθητοποίησης θα πρέπει να εντατικοποιηθούν για να έχουμε τα επιθυμητά αποτελέσματα. Η πειραματική εφαρμογή του ΙΜΙ σχετικά με την οδηγία για τις υπηρεσίες θα είναι μια σημαντική ευκαιρία για να διερευνηθούν διαφορετικοί τρόποι κατάρτισης και ευαισθητοποίησης και για να εντοπιστούν τα αποτελεσματικότερα μέσα στήριξης των αρμόδιων αρχών που χρησιμοποιούν το σύστημα. Το 2009, η Επιτροπή θα πραγματοποιήσει αξιολόγηση εκ των προτέρων για να εξετάσει διάφορες επιλογές και να διερευνήσει αν χρειάζεται πολυετής κατάρτιση και πρόγραμμα ανταλλαγής υπαλλήλων για την εφαρμογή των διατάξεων διοικητικής συνεργασίας της οδηγίας για τις υπηρεσίες[24].

10. Συμπέρασμα

Η ενίσχυση της διασυνοριακής συνεργασίας αποκτά όλο και μεγαλύτερη σημασία για τη λειτουργία της ενιαίας αγοράς, γεγονός που αποδεικνύεται από την προσθήκη ειδικών και μερικές φορές λεπτομερών διατάξεων για τη συνεργασία αυτή στη νομοθεσία για την εσωτερική αγορά. Αρμόδιες για την εφαρμογή αυτών των διατάξεων είναι πάρα πολλές αρχές που λειτουργούν σε τοπικό, περιφερειακό και εθνικό επίπεδο. Στην Ευρωπαϊκή Ένωση των 27 κρατών μελών και των 23 επίσημων γλωσσών η συνεργασία αυτή μπορεί να λειτουργήσει ικανοποιητικά μόνο αν είναι καλά οργανωμένη και στηρίζεται σε δικτύωση.

Με την πειραματική εφαρμογή του ΙΜΙ αποδείχθηκε ότι η Επιτροπή χρειάζεται να παίξει σημαντικό ρόλο στην οργάνωση μιας αποκεντρωμένης και βασιζόμενης σε δίκτυο συνεργασίας μεταξύ των κρατών μελών. Ένα από τα σημαντικά πλεονεκτήματα του ΙΜΙ είναι η ενίσχυση και η στήριξη της συνεργασίας μεταξύ αρχών σε όλα τα επίπεδα διακυβέρνησης. Το σύστημα είναι αρκετά ευέλικτο ώστε να συνδυάζει όλα τα διαφορετικά διοικητικά μοντέλα που υπάρχουν στην Ευρώπη.

Τα σχόλια των αρμοδίων αρχών που χρησιμοποιούν το ΙΜΙ αποδεικνύουν ότι το σύστημα είναι εύχρηστο και εξασφαλίζει ταχύτερη και σαφέστερη διασυνοριακή επικοινωνία. Με τον τρόπο αυτό οι αρμόδιες αρχές μπορούν να παίρνουν τις αποφάσεις τους γρήγορα και μετά από καλύτερη ενημέρωση, ώστε να παρέχουν καλύτερες υπηρεσίες σε πολίτες και επιχειρήσεις και να μειώνουν το κόστος που οφείλεται στις καθυστερήσεις. Η Επιτροπή θεωρεί ότι η πειραματική εφαρμογή του συστήματος σχετικά με την οδηγία για τα επαγγελματικά προσόντα απέδειξε ότι το ΙΜΙ είναι απολύτως κατάλληλο για τους σκοπούς για τους οποίους δημιουργήθηκε και ότι θα πρέπει συνεπώς να θεωρηθεί ως απόλυτα λειτουργικό όσον αφορά την οδηγία για τα επαγγελματικά προσόντα. Η Επιτροπή καλεί τα κράτη μέλη να λάβουν τα μέτρα που απαιτούνται για την προοδευτική επέκταση της χρήσης του ΙΜΙ και σε άλλα επαγγέλματα.

Παράλληλα, το ΙΜΙ θα εξασφαλίσει το απαιτούμενο ηλεκτρονικό σύστημα για να στηρίξει τις ειδικές υποχρεώσεις διοικητικής συνεργασίας που καθορίζει η οδηγία για τις υπηρεσίες. Το σύστημα θα πρέπει να έχει δοκιμαστεί πλήρως όσον αφορά την οδηγία για τις υπηρεσίες και να μπορεί να λειτουργήσει μέχρι τις 28 Δεκεμβρίου 2009. Για το λόγο αυτό, η Επιτροπή καλεί τα κράτη μέλη να προετοιμαστούν κατάλληλα ώστε να συμμετάσχουν πλήρως και ενεργά στην πειραματική εφαρμογή του ΙΜΙ σχετικά με την οδηγία για τις υπηρεσίες από τις αρχές του 2009 ώστε να είναι σε θέση, με τη μεταφορά της οδηγίας στο εθνικό δίκαιο, να τηρήσουν τις υποχρεώσεις αμοιβαίας συνδρομής που έχουν αναλάβει.

Στην ανακοίνωση αυτή υπογραμμίστηκαν ορισμένες σημαντικές προϋποθέσεις που πρέπει να πληρούνται για να διασφαλιστεί ότι από τη χρήση του ΙΜΙ θα προκύψουν τα αναμενόμενα οφέλη. Η πειραματική εφαρμογή του ΙΜΙ κατέδειξε τη σημασία των σωστών επιπέδων διοικητικής ικανότητας τόσο σε κοινοτικό όσο και σε εθνικό επίπεδο. Η ικανότητα αυτή αφορά την υποδομή ΤΠ, την καλύτερη εσωτερική επικοινωνία και δικτύωση καθώς και την κατάλληλη κατάρτιση και αύξηση της ευαισθητοποίησης.

Όσον αφορά την κατάρτιση και την αύξηση της ευαισθητοποίησης, υπάρχει επείγουσα ανάγκη για αναβάθμιση των δραστηριοτήτων. Οι αρμόδιες αρχές που ενδέχεται να χρησιμοποιήσουν το ΙΜΙ πρέπει να κατανοήσουν τις αμοιβαίες υποχρεώσεις συνδρομής και να γνωρίζουν τη στήριξη που προσφέρει το ΙΜΙ καθώς και τον τρόπο λειτουργίας του. Η Επιτροπή θα εξακολουθήσει να στηρίζει τα κράτη μέλη στον τομέα της κατάρτισης και της ευαισθητοποίησης με εργαστήρια εκμάθησης του συστήματος και ηλεκτρονικό υλικό εκμάθησης.

Η προοδευτική επέκταση του ΙΜΙ και σε άλλα επαγγέλματα και η χρήση του σχετικά με την οδηγία για τις υπηρεσίες θα έχει ως αποτέλεσμα τη σημαντική αύξηση της χρήσης του συστήματος. Καθώς επεκτείνεται το σύστημα, οι παράγοντες επιτυχίας που περιγράφονται παραπάνω θα αποκτήσουν ακόμη μεγαλύτερη σημασία. Η Επιτροπή καλεί συνεπώς τα κράτη μέλη να λάβουν τα αναγκαία μέτρα, στα οποία περιλαμβάνονται και μέτρα για την εκμάθηση του ΙΜΙ και την ευαισθητοποίηση όσον αφορά τη χρήση του, ώστε να διασφαλίσουν την επιτυχή σταδιακή εφαρμογή του συστήματος πληροφόρησης για την εσωτερική αγορά.

[1] βλ. Οδηγία 2006/123/ΕΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, σχετικά με τις υπηρεσίες στην εσωτερική αγορά, ΕΕ L 2006/376, σ. 36, άρθρο 34 παράγραφος 1.

[2] Βλέπε: Ανακοίνωση της Ευρωπαϊκής Επιτροπής στο εαρινό Ευρωπαϊκό Συμβούλιο: COM (2006) 30 τελικό «Ώρα να ανεβάσουμε ταχύτητα - Η νέα εταιρική σχέση για την ανάπτυξη και την απασχόληση», σ. 18

[3] Βλέπε: Ανακοίνωση της Επιτροπής στο Συμβούλιο, το Ευρωπαϊκό Κοινοβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών με τίτλο - « Στρατηγική επισκόπηση του προγράμματος για τη βελτίωση της νομοθεσίας στην Ευρωπαϊκή Ένωση » - COM(2006) 689, σ. 3.

[4] Βλέπε: Ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών – « Σχέδιο δράσης για τις ηλεκτρονικές διοικητικές υπηρεσίες στο πλαίσιο της πρωτοβουλίας i2010 - Επιτάχυνση της ηλεκτρονικής δημόσιας διοίκησης στην Ευρώπη προς όφελος όλων», σ.6

[5] Βλέπε: «Ανακοίνωση της Επιτροπής στο Συμβούλιο, το Ευρωπαϊκό Κοινοβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, COM(2008) 566, « Πολυγλωσσία: πλεονέκτημα για την Ευρώπη και κοινή δέσμευση».

[6] Βλέπε: Ανακοίνωση της Επιτροπής στο Συμβούλιο, το Ευρωπαϊκό Κοινοβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, « Μια Ενιαία Αγορά για τον 21ο αιώνα», COM(2007) 724, σ. 12-14.

[7] Οδηγία 2005/36/ΕΚ του Ευρωπαϊκού Κοινοβουλίου και του Συμβουλίου, της 7ης Σεπτεμβρίου 2005, σχετικά με την αναγνώριση των επαγγελματικών προσόντων, ΕΕ L 2005/255, σ. 22. (ιδίως άρθρα 8, 50 και 56 ).

[8] Οδηγία 2006/123/EΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, σχετικά με τις υπηρεσίες στην εσωτερική αγορά, ΕΕ L 2006/376, σ. 36. (ιδίως άρθρα 28-36).

[9] Απόφαση 2004/387/ΕΚ του Ευρωπαϊκού Κοινοβουλίου και του Συμβουλίου, της 21ης Απριλίου 2004, περί της διαλειτουργικής παροχής πανευρωπαϊκών υπηρεσιών ηλεκτρονικής διακυβέρνησης στις δημόσιες διοικήσεις, τις επιχειρήσεις και τους πολίτες (IDABC), ΕΕ L 2004/144, όπως διορθώθηκε από την ΕΕ L 181 (18.05.2004) σ. 25.

[10] Μέσω του IMI παρέχεται η δυνατότητα σύνδεσης με την υπηρεσία αυτόματης μετάφρασης της Ευρωπαϊκής Επιτροπής (ECMT). Χρησιμοποιώντας το εργαλείο αυτό οι χρήστες μπορούν να κατανοούν σχόλια που διατυπώνονται σε ελεύθερο κείμενο και αφορούν αίτηση ΙΜΙ. Το ECMT λειτουργεί για περιορισμένα ζεύγη γλωσσών, ενώ οι μεταφράσεις του δεν είναι νομικά δεσμευτικές. Οι χρήστες θα πρέπει να αναζητούν επίσημη και επαγγελματική μετάφραση όταν το κρίνουν αναγκαίο.

[11] Οδηγία 95/46/EΚ του Ευρωπαϊκού Κοινοβουλίου και του Συμβουλίου της 24ης Οκτωβρίου 1995 για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών, ΕΕ L 1995/281, σ. 31. Κανονισμός (EΚ) αριθ. 45/2001 του Ευρωπαϊκού Κοινοβουλίου και του Συμβουλίου της 18ης Δεκεμβρίου 2000 σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών, ΕΕ L 2001/8, σ.1.

[12] Απόφαση της Επιτροπής, της 12ης Δεκεμβρίου 2007, για την προστασία των προσωπικών δεδομένων κατά την εφαρμογή του συστήματος πληροφόρησης για την εσωτερική αγορά (IMI), ΕΕ 2008/13, σ. 18.

[13] Ομάδα εργασίας του άρθρου 29 για την προστασία των δεδομένων: Γνώμη 7/2007 για θέματα προστασίας δεδομένων σχετικά με το σύστημα πληροφόρησης για την εσωτερική αγορά (WP140, 01911/07), 21.09.2007.

[14] Γνωμοδότηση του Ευρωπαίου Επόπτη Προστασίας Δεδομένων (ΕΕΠΔ) για την απόφαση της Επιτροπής, της 12ης Δεκεμβρίου 2007, σχετικά με την προστασία των προσωπικών δεδομένων κατά την εφαρμογή του συστήματος πληροφόρησης για την εσωτερική αγορά (IMI) (2008/49/ΕΚ), 22.02.2008.

[15] Βλέπε: Ανακοίνωση της Επιτροπής στο Συμβούλιο, το Ευρωπαϊκό Κοινοβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, « Μια Ενιαία Αγορά για τον 21 ο αιώνα», COM(2007) 724, σ. 12-14.

[16] Όλα τα σχόλια βασίζονται σε παρατηρήσεις που διατύπωσαν τα κράτη μέλη. Για λεπτομέρειες σχετικά με την πειραματική εφαρμογή του συστήματος για τα επαγγελματικά προσόντα δείτε το συνημμένο έγγραφο εργασίας της Επιτροπής.

[17] Οδηγία 2006/123/EΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, σχετικά με τις υπηρεσίες στην εσωτερική αγορά, ΕΕ L 2006/376, σ. 36. (ιδίως άρθρα 28-36).

[18] Βλέπε: Σύσταση της Επιτροπής της 3ης Απριλίου 2008 σχετικά με τη βελτίωση της διοικητικής συνεργασίας στο πλαίσιο της απόσπασης των εργαζομένων για την παροχή υπηρεσιών (ΕΕ C 89).

[19] Το Συμβούλιο καλεί την Επιτροπή « να συστήσει το ταχύτερο δυνατό μια επιχειρησιακή ομάδα εργασίας που θα διενεργήσει αρχικά μια προκαταρκτική εξέταση για να εντοπίσει τις πιθανές επιλογές για ένα σύστημα ανταλλαγής συγκεκριμένων πληροφοριών, και στη συνέχεια θα δώσει κατευθύνσεις για την πλέον κατάλληλη και συμφέρουσα από πλευράς κόστους τεχνική υποστήριξη του συστήματος αυτού, καθώς και για τη δυνατότητα χρησιμοποίησης μιας ειδικής εφαρμογής του Συστήματος πληροφόρησης για την εσωτερική αγορά (IMI)», Συμπεράσματα του Συμβουλίου της 9ης Ιουνίου 2008 (9935/08, SOC 316), σ. 3.

[20] Βλ. ΕΕ L 18 της 21.1.1997, σ.1-6.

[21] Βλέπε τμήμα 5 της παρούσας ανακοίνωσης.

[22] βλ. οδηγία 2006/123/ΕΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, σχετικά με τις υπηρεσίες στην εσωτερική αγορά, ΕΕ L 2006/376, σ. 36, άρθρα 18 και 35.

[23] βλ. οδηγία 2006/123/ΕΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, σχετικά με τις υπηρεσίες στην εσωτερική αγορά, ΕΕ L 2006/376, σ. 36, άρθρα 29 και 32.

[24] Το άρθρο 34 παράγραφος 3 της οδηγίας για τις υπηρεσίες (2006/123/ΕΚ) ορίζει ρητά ότι « Η Επιτροπή αξιολογεί την ανάγκη θέσπισης πολυετούς προγράμματος για τη διοργάνωση των κατάλληλων ανταλλαγών υπαλλήλων και της κατάρτισής του» .